S-453/2017

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 4. ágúst 2017 á hendur G-kk-þgf Þ-kk-þgf G-kk-þgf, kt. 000000-0000, Álfaskeiði 53, Hafnarfirði, fyrir umferðarlagabrot, með því að hafa aðfaranótt sunnudagsins 30. apríl 2017 ekið bifreiðinni JR446 án þess að hafa öðlast ökuréttindi og óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 9,9 ng/ml og amfetamín 505 ng/ml) suður Skólavörðustíg að Njarðargötu í Reykjavík, þar sem lögregla stöðvaði aksturinn.

Telst þetta varða við 1. mgr. 48. gr. og 1. mgr., sbr. 2. mgr. 45. gr. a., allt sbr. 1. mgr. 100. gr. umferðarlaga nr. 50/1987, með áorðnum breytingum.

Þess er krafist að ákærði verði dæmdur til refsingar, til greiðslu alls sakarkostnaðar, til sviptingar ökuréttar skv. 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er háttsemin réttilega heimfærð til refsiákvæða í ákæru.

Ákærði er fæddur í apríl 1992. Á hann að baki nokkurn sakaferil sem nær aftur til ársins 2008. Samkvæmt framlögðu sakavottorði, dagsettu 26. júlí 2017, hefur ákærða í tvígang verið gerð refsing fyrir að aka undir áhrifum áfengis og/eða ávana- og fíkniefna. Með dómi, uppkveðnum 14. febrúar 2014, var ákærði fundinn sekur um brot gegn almennum hegningarlögum og gert að sæta fangelsi í tvö ár. Þá var hann að nýju dæmdur í tveggja ára fangelsi fyrir hegningarlagabrot með dómi, uppkveðnum 16. apríl 2014.

Ákærða var veitt reynslulausn 12. nóvember 2016 í tvö ár á 610 daga eftirstöðvum refsingar samkvæmt tveimur fyrrgreindum dómum, uppkveðnum 14. febrúar 2014 og 16. apríl 2014. Samkvæmt framlagðri ákvörðun Fangelsismálastofnunar ríkisins, dagsettri 11. maí 2017, var reynslulausn ákærða afturkölluð vegna rofs á skilyrðum hennar.

Með hliðsjón af framangreindu, dómvenju og greiðlegri játningu ákærða þykir refsing ákærða hæfilega ákveðin fangelsi í 30 daga.

Með vísan til lagaákvæða í ákæru, einkum 3. mgr. 101. gr. umferðarlaga nr. 50/1987, er ákærði sviptur ökurétti ævilangt frá birtingu dóms þessa að telja.

Ákærði greiði málsvarnarþóknun skipaðs verjanda síns, I-kk-ef F-kk-ef Á-kk-ef hdl. 105.400 krónur, að meðtöldum virðisaukaskatti, og 144.398 krónur í annan sakarkostnað.

Af hálfu ákæruvaldsins flutti málið B-kk-nf E-kk-nf saksóknarfulltrúi.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, G-kk-nf Þ-kk-nf G-kk-nf, sæti fangelsi í 30 daga.

Ákærði er sviptur ökurétti ævilangt frá birtingu dómsins að telja.

Ákærði greiði málsvarnarþóknun skipaðs verjanda síns, I-kk-ef F-kk-ef Á-kk-ef hdl., 105.400 krónur og 144.398 krónur í annan sakarkostnað.

L-kvk-nf R-kvk-nf S-kvk-nf